Norwegian måtte tirsdag morgen aflyse to fly mellem København og Aalborg - et i hver retning, mens SAS havde forsinkelser på en afgang til København og en ankomst fra hovedstaden til Aalborg. Ændringerne i flytrafikken skyldes at politiet tirsdag morgen afspærrede Terminal 2 i Københavns Lufthavn, mens et mistænkeligt stykke bagage blev undersøgt. Det skriver tv2.dk. Nu er lufthavnen igen åbnet, og flytrafikken til Aalborg er normal. Tidligere på morgenen fortalte salgs- og marketingdirektør i Aalborg Lufthavn, Rikke Mølgaard, at man endnu ikke vidste, hvor meget det ville påvirke afgange og ankomster i Aalborg, men at trafikkontrollen havde oplyst lufthavnen om, at man godt kunne risikere afvigelser fra de oprindelige flyveplaner. I alt blev altså fire afgange påvirket af politiafspærringen. Mens Norwegian blev nødt til at aflyse, fandt SAS andre gates at flyve fra,så de alligevel kunne afvikle flyvningerne med mindre forsinkelser.

Referat:
Tirsdag morgen afspærrede politiet dele af Terminal 2 i Københavns Lufthavn. Det påvirkede flytrafikken og gav forsinkelser og et par aflysninger i Aalborg.